钦定古今图书集成/明伦汇编/官常典/第056卷 > 礼记 > 《文王世子》
## 钦定古今图书集成/明伦汇编/官常典/第056卷 > 礼记 > 《文王世子》

庶子之正于公族者，教之以孝，弟睦，友、子爱，明父子
之义，长幼之序。

〈陈注〉庶子，司马之属官，正于公族，为政于公族也。《周礼》：“庶子掌国子之倅。”倅，副贰也。国子是公卿大夫士之子，副贰其父者也。〈大全〉长乐陈氏曰：“言教世子而继之以庶子，正公族行法，自贵者始也。”

“其朝于公，内朝则东面北上。臣有贵者以齿。其在外
朝则以官”，司士为之。

〈陈注〉内朝，路寝之庭也。言公族之人，若朝见于公之内朝，则立于西方而面向东，尊者在北，以次而南。然既均为同姓之臣，则一以昭穆之长幼为序，父兄虽贱必居上，子弟虽贵必处下也。外朝，路寝门外之朝也。若公族朝见于外朝，与异姓之臣杂列，则以官之高卑为次序，不序年齿也。司士，亦司马之属，主为朝见之位次者。

其在宗庙之中，则如外朝之位，“宗人授事，以爵以官。”

〈陈注〉宗人之官，“掌礼及宗庙中，授百官以职事者。”“以爵”随其爵之尊卑，贵者在前，贱者在后也。“以官”，随其官之职掌，使各供其事也。

其登馂，献受爵，则以上嗣。

〈陈注〉登自堂下而升堂上也。馂，食尸之馀也。尸出，宗人使嗣子及长兄弟升堂，相对而馂也。以《特牲》礼次序言之，先时，祝酌爵，觯奠于铏南，俟主人献内兄弟毕，长兄弟及众宾长为加爵之后，宗子使嗣子饮铏南之奠爵，嗣子盥而入，拜。尸执此奠爵，嗣子进受，复位而拜，尸答拜。嗣子饮毕，拜尸，尸又答拜，所谓受爵也。嗣子又举所奠爵，洗而酌之，以入献尸，尸拜而受，嗣子答拜，所谓献也。无算爵之后，礼毕，尸出，乃馂。此三事者，受爵在先，献次之，馂最在后。今言“馂献受爵”，以重在馂，故逆言之。欤上嗣

“适子之长者，为最上也。” 此谓士礼。大夫之嗣无此礼者，避君也。

庶子治之，虽有三命，不逾父兄。

〈陈注〉庶子治公族朝内朝之礼，虽有三命之贵，而其位次不敢逾越无爵之父兄而居其上，即上章所言“臣有贵者以齿”也。疏曰：“若非内朝，其馀会聚，则一命齿于乡里”，谓一命尚卑，若与乡里长宿燕食，则犹计年也。“再命齿于父族”，谓再命渐尊，不复与乡里计年，唯官高在上，但父族为重，犹计年为列也。“三命不齿”，谓三命大贵，则亦不复与父族计年燕会，则别席独坐，在宾之东矣。

其公大事，则以其丧服之精麤为序，虽于公族之丧
亦如之，以次主人。

〈陈注〉此谓君丧而庶子治其礼事。大事，丧事也。臣为君皆斩衰，然衰制虽同，而升数之多寡则各依本亲。庶子序列位次，则辩其本服之精麤，使衰麤者在前，衰精者在后。非但公丧如此，公族之内有相为服者亦然，盖亦是庶子序其精麤先后之次也。“以次主人”者，谓虽有庶长，父兄尊于主人，亦必次于主人之下，使主人在上，为丧主也。

若公与族燕，则异姓为宾，膳宰为主人，公与父兄齿。
族食，世降一等。

〈陈注〉公与族人燕食，亦庶子掌其礼。族人虽众，其初一人之身也，岂可以宾客之道外之？故以异姓一人为宾，而使膳宰为主，与之抗礼酬酢，君尊而宾不敢敌也。君虽尊，而与父兄列位，序尊卑之齿者，笃亲亲之道也。“族食世降一等”，谓族人既有亲疏，则燕食亦随世降杀也。《疏》曰：“假令本是齐衰，一年四会食；若大功，则一年三会食，小功则一年再会食，缌麻则一年一会食”，是世降一等也。

其在军，则守于公祢。

〈陈注〉“祢”当读作“祧。”《公祢》，谓迁主载在齐车，随公出行者也。庶子官，既从在军，故守卫此齐车之行主也。

公若有出疆之政，庶子以公族之无事者守于公宫，
正室守太庙，诸父守贵宫贵室，诸子诸孙守下宫下
室。

〈陈注〉上章专言出军，则此出疆之政，盖朝觐会同之事也。“无事”者，谓不从行，又无职守之人也。“公宫”，总言公之宗庙宫室也。“正室”，公族之为卿大夫士者之适子也。“太庙”，太祖之庙也。“诸父”，公之伯父叔父也。宫以庙言，室以居言。贵宫，尊庙也。贵室，路寝也。下宫下室，则是亲庙与燕寝也。

五庙之孙，祖庙未毁，虽为庶人，冠娶妻必告，死必赴，
练祥则告。

〈陈注〉诸侯五庙，始封之君为太祖，百世不迁，此下亲尽则递迁。此言五庙之孙，是始封之君，即五世祖，故云“祖庙未毁”，未毁未递迁也。此孙虽无禄仕，然冠昏必告于君，死必赴练祥之祭。必告者，以其亲未尽也。

族之相为也，宜吊不吊，宜免不免，有司罚之。至于“赗
赙承含”，皆有正焉。

〈陈注〉四世而缌，服之穷也。五世亲尽，袒免而已；六世以往，吊而已矣。当吊而不吊，当免而不免，皆为废礼。故有司者罚之，所以肃教也。“赗以车马，赙以货财，含以珠玉，襚以衣服，四者总谓之‘赠’”，随其亲疏，各有正礼。庶子官治之，有司，即庶子也。

《公族》“其有死罪，则磬于甸人。其刑罪，则纤剸，亦告于
甸人。”《公族》无宫刑。

〈陈注〉磬县，缢杀之也。甸人，掌郊野之官，为之隐故，不于市朝。其刑罪之当纤刺剸割之时，亦鞠读刑法之书于甸人之官也。《汉书》每云“鞠狱。”鞠，尽也。推审罪状，令无馀蕴，然后读其所犯罪状之书而刑之。无宫刑者，不绝其类也。

狱成，有司谳于公。其死罪，则曰某之罪在大辟；其刑
罪，则曰某之罪在小辟。公曰：“宥之。”有司又曰：“在辟。”公
又曰：“宥之。”有司又曰：“在辟。”及三宥，不对，走出，致刑于
甸人。公又使人追之，曰：“虽然，必赦之。”有司对曰：“无及
也。”反命于公，公素服不举，为之变，如其伦之丧，无服，
亲哭之。

〈陈注〉《狱成》，谓所犯之事，讯问已得情实也。谳，议刑也。杀牲盛馔曰举，素服不举，为之变其常礼，示悯恻也。如其亲疏之伦，而不为吊服者，以不亲往故也。但居外不听乐，及赙赠之类，仍依亲疏之等耳。“亲哭之”者，为位于异姓之庙，而素服以哭之也。天子诸侯绝旁亲，故知此言“无服”，是不为吊服。

公族朝于内朝，内亲也。虽有贵者以齿，明父子也。外
朝以官，体姓异也。宗庙之中，以爵为位，崇德也。宗人
授事以官，尊贤也。登馂受爵以上嗣，尊祖之道也。《丧
纪》以服之轻重为序，不夺人亲也。公与族燕则以齿，
而孝弟之道达矣。其族食世降一等，亲亲之杀也。战
则守于公祢，孝爱之深也。正室守太庙，尊宗室，而君臣之道著矣。诸父诸兄守贵室，子弟守下室，而让道
达矣。

〈陈注〉此以下覆解前章庶子，正公族以下诸事。“内亲”，谓亲之，故进之于内也。明父子昭穆不可紊也。“体，异姓”体貌，异姓之臣也。“崇德”，德之尊者爵必尊也。尊贤，惟贤者能任事也。上嗣，继祖者也。故为尊祖之道。服之轻重，本于属之亲疏，亲疏之伦，不可易夺也。燕食主于亲亲，以齿相序，所以达孝弟之道也。亲亲施于生者，宜有降杀之等；“孝爱”施于死者，宜有深远之思。君臣之道，以轻重言，“让道”则以贵贱言也。

五庙之孙，祖庙未毁，虽及庶人，冠。娶妻必告，死必赴，
不忘亲也。亲未绝而列于庶人，贱无能也。敬吊临赙
赗，睦友之道也。古者庶子之官治而邦国有伦，邦国
有伦而众乡方矣。公族之罪，虽亲不以犯有司，正术
也，所以体百姓也。刑于隐者，不与国人虑兄弟也。弗
吊弗为服，哭于异姓之庙，为忝祖，远之也。素服居外
“不听乐，私丧之也。骨肉之亲无绝也。公族无宫刑，不
翦其类也。”

〈陈注〉正术犹言常法也。公族之有罪者虽是君之亲，然亦必在五刑之例而不赦者，是不以私亲而干犯有司之正法也。所以然者，以立法无二制当与百姓一体断决也。